P. Csáky, podpredseda vlády SR: (2002-05-17):
V predkladanom vládnom návrhu zákona sa s prihliadnutím na uvedené navrhuje aj upraviť postup a podmienky, za ktorých Ministerstvo financií Slovenskej republiky bude poskytovať, požadovať alebo prijímať pomoc pri vymáhaní niektorých finančných pohľadávok, pričom pomoc pri vymáhaní pohľadávky sa definuje ako poskytovanie, požadovanie alebo prijímanie informácií potrebných na vymáhanie pohľadávky alebo zabezpečenie vymáhania pohľadávky. V porovnaní s doteraz uplatňovanou spoluprácou na základe zmlúv o zamedzení dvojitého zdanenia sa v predkladanom vládnom návrhu úprava dotýka pohľadávok, ktoré vznikli v súvislosti s daňou z príjmu, s daňou z dedičstva, daňou z darovania, daňou z prevodu a prechodu nehnuteľností, s daňou z pridanej hodnoty a spotrebnými daňami, s trhom a inými platbami vyberanými pri dovoze a vývoze tovaru, so sankciami a nákladmi spojenými s vymáhaním týchto pohľadávok a finančných pohľadávok v ostatných štátoch, ktoré majú rovnaký alebo podobný charakter. Vládny návrh zákona o vzájomnej pomoci pri vymáhaní niektorých finančných pohľadávok si vyžaduje administratívne posilnenie, čo predpokladá finančný dopad na štátny rozpočet Slovenskej republiky spojený so zavedením zákona do praxe a s prijatím nových zamestnancov tak na úrovni ministerstva financií, ako aj na úrovni daňových orgánov a colných orgánov. Očakáva sa však, že jeho prijatím sa významnou mierou prispeje k prispôsobeniu legislatívy Slovenskej republiky legislatíve Európskej únie v oblasti vzájomnej pomoci pri vymáhaní niektorých finančných pohľadávok upravenej predovšetkým smernicou Rady č. 76/308/EHS v znení neskorších zmien a doplnení. Týmto sa zároveň plnia aj záväzky Slovenskej republiky vyplývajúce z odporúčaní OECD v oblasti vymáhania daňových pohľadávok, ktoré boli prijaté slovenskou stranou pri vstupe do OECD. Predkladaný vládny návrh zákona bol dňa 24. apríla 2002 prerokovaný vo vláde Slovenskej republiky so súhlasným stanoviskom. Vážený pán predseda, vážená Národná rada Slovenskej republiky, dovoľujem si vás požiadať o vyslovenie súhlasu s predloženým návrhom zákona. Ďakujem pekne. J. Migaš, predseda NR SR: Ďakujem podpredsedovi vlády. Prosil by som pána podpredsedu výboru pána spravodajcu, ktorý bol určený gestorským výborom, Vladimíra Maňku, aby predniesol stanovisko gestorského výboru. Nech sa páči, pán poslanec Maňka. V. Maňka, poslanec: Vážený pán predseda Národnej rady, vážený pán podpredseda vlády, vážené kolegyne, vážení kolegovia, dovoľte mi, aby som v zmysle zákona o rokovacom poriadku vystúpil k vládnemu návrhu zákona o vzájomnej pomoci pri vymáhaní niektorých finančných pohľadávok (tlač 1519) ako spravodajca výboru pre financie, rozpočet a menu. Uvedený návrh bol doručený poslancom Národnej rady v stanovenom termíne, čím boli splnené podmienky určené § 72 ods. 1 zákona o rokovacom poriadku, t. j. doručenie návrhu najmenej 15 dní pred schôdzou Národnej rady, na ktorej sa uskutoční jeho prvé čítanie. Predseda Národnej rady posúdil uvedený návrh podľa § 70 ods. 1 zákona o rokovacom poriadku a podľa legislatívnych pravidiel zaradil ho na rokovanie 60. schôdze Národnej rady. Ako spravodajca v prvom čítaní si osvojujem stanovisko, že predmetný návrh spĺňa z formálnoprávnej stránky všetky náležitosti návrhu zákona, ktoré sú uvedené v § 67 a v § 68 zákona o rokovacom poriadku, ako i náležitosti určené v legislatívnych pravidlách. Z hľadiska vecného zastávam názor, že predložený návrh zákona rieši závažnú problematiku, ktorú je potrebné upraviť spôsobom, ako sa navrhuje v predmetnom návrhu. Vážený pán predseda, môžete otvoriť rozpravu k tomuto návrhu zákona. J. Migaš, predseda NR SR: Ďakujem, pán poslanec Nech sa páči, zaujmite miesto určené pre spravodajcov. Písomne sa neprihlásil nikto do rozpravy. Pýtam sa, kto sa do rozpravy hlási ústne. Nikto. Vyhlasujem rozpravu o tomto bode programu za skončenú. Panie poslankyne, páni poslanci, preruším rokovanie o tomto bode programu, budeme hlasovať, tak ako som už uviedol predtým. Pristúpime teraz k prvému čítaniu o vládnom návrhu zákona, ktorým sa mení a dopĺňa zákon Národnej rady Slovenskej republiky č. 278/1993 Z. z. o správe majetku štátu v znení neskorších predpisov . Vládny návrh zákona ste dostali ako tlač 1531. Návrh na pridelenie vládneho návrhu zákona na prerokovanie výborom Národnej rady máte v mojom rozhodnutí pod č. 1747. Znova by som prosil podpredsedu vlády, aby uviedol tento návrh zákona. Pán podpredseda vlády Pál Csáky, nech sa páči.